COMUNICAT DE PRESĂ
Festivalul Folcloric „Poiana Negari”, ediția a LVI-a, la Jitia

Consiliul Județean Vrancea, prin Centrul Cultural Vrancea, în parteneriat cu Primăria Comunei Jitia și Consiliul Local Jitia, organizează duminică, 23 august 2026, începând cu ora 12.00, cea de-a LVI-a ediție a Festivalului Folcloric „Poiana Negari”, unul dintre evenimentele culturale de tradiție ale județului Vrancea.
Desfășurat în comuna Jitia, festivalul promovează o importantă manifestare dedicată valorificării, promovării și transmiterii patrimoniului cultural tradițional din zona de munte a Vrancei. De-a lungul timpului, „Poiana Negari” a devenit un reper al vieții culturale locale, reunind generații de iubitori ai folclorului și oferind publicului posibilitatea de a descoperi frumusețea cântecului, portului și dansului popular românesc.
Un loc aparte în cadrul festivalului îl ocupă „Brâul de la Jitia”, dans tradițional reprezentativ pentru comunitatea locală și considerat un element de autenticitate și unicitate în peisajul folcloric românesc. Specificitatea acestui dans este dată de execuția unor „cârlige” – sărituri în spate realizate de dansatori în timpul jocului de brâu, element spectaculos care conferă dansului un caracter aparte și îl individualizează în rândul tradițiilor coregrafice românești.
Prin prezentarea acestui dans, festivalul contribuie la păstrarea unei tradiții locale deosebit de valoroase și la promovarea identității culturale a comunei Jitia și a întregii zone etnofolclorice.
[bookmark: _GoBack]La ediția din acest an, Centrul Cultural Vrancea va reuni pe scenă ansambluri folclorice din zona montană: Buciumașii din comuna Spulber, Chipărușul din comuna Nereju și Ansamblul Chindia cu Brâul de la Jitia și interpreții: Mădălina Lupașc și Mario Buzoianu.
 Artiștii și formațiile participante vor aduce în atenția publicului cântece și dansuri tradiționale, costume populare autentice și obiceiuri păstrate cu grijă de comunitățile pe care le reprezintă. Festivalul va continua cu invitații Primăriei Comunei Jitia, care vor completa programul pregătit pentru această sărbătoare a tradiției și comunității.
„Poiana Negari” este, înainte de toate, o celebrare a identității locale și a valorilor care definesc satul românesc: respectul pentru tradiție, portul popular, muzica și dansul, dar și bucuria de a fi împreună. Prin fiecare ediție, festivalul își reafirmă rolul de spațiu în care tradițiile sunt păstrate vii, transmise tinerei generații și prezentate publicului într-un cadru festiv.
Organizatorii adresează o invitație tuturor iubitorilor de folclor, să fie prezenți la Festivalul Folcloric „Poiana Negari”, duminică, 23 august 2026, ora 12.00, în comuna Jitia, pentru a se bucura împreună de un spectacol autentic, de frumusețea dansului tradițional și de atmosfera unei adevărate sărbători românești.
